CELEX: 32014R0275
Language: da
Date: 2014-01-07 00:00:00
Title: Kommissionens delegerede forordning (EU) nr. 275/2014 af 7. januar 2014 om ændring af bilag I til Europa-Parlamentets og Rådets forordning (EU) nr. 1316/2013 om oprettelse af Connecting Europe-faciliteten  EØS-relevant tekst

19.3.2014   
            
            
               DA
            
            
               Den Europæiske Unions Tidende
            
            
               L 80/1
            
         
      KOMMISSIONENS DELEGEREDE FORORDNING (EU) Nr. 275/2014
   af 7. januar 2014
   om ændring af bilag I til Europa-Parlamentets og Rådets forordning (EU) nr. 1316/2013 om oprettelse af Connecting Europe-faciliteten
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1316/2013 af 11. december 2013 om oprettelse af Connecting Europe-faciliteten, om ændring af forordning (EU) nr. 913/2010 og om ophævelse af forordning (EF) nr. 680/2007 og (EF) nr. 67/2010 (1), særlig artikel 21, og
   ud fra følgende betragtninger:
   
               (1)
            
            
               I artikel 21, stk. 3, i forordning (EU) nr. 1316/2013 tillægges Kommissionen beføjelser til inden for det første år efter forordningens ikrafttræden at vedtage delegerede retsakter, som nærmere fastsætter retningslinjer for de finansieringsprioriteter på transportsektoren, der i løbet af CEF's varighed skal afspejles i arbejdsprogrammerne, for de støtteberettigede aktioner i medfør af artikel 7, stk. 2. Det er derfor nødvendigt at vedtage den delegerede retsakt, der nærmere fastsætter finansieringsprioriteterne for transportsektoren, inden arbejdsprogrammerne vedtages.
            
         
               (2)
            
            
               I henhold til artikel 21, stk. 3, skal finansieringsprioriteterne for transportsektoren omfatte nærmere retningslinjer for de støtteberettigede aktioner, der bidrager til projekter af fælles interesse i overensstemmelse med Europa-Parlamentets og Rådets forordning (EU) nr. 1315/2013 (2), og som er anført i artikel 7, stk. 2, i forordning (EU) nr. 1316/2013.
            
         
               (3)
            
            
               De støtteberettigede aktioner, der er anført i artikel 7, stk. 2, i forordning (EU) nr. 1316/2013, uddybes yderligere i forordningens artikel 10 og 11, hvor der fastsættes maksimale finansieringssatser for disse aktioner. Derfor bør der henvises til aktionerne som anført i disse artikler i forbindelse med den nærmere fastsættelse af finansieringsprioriteterne for transportsektoren.
            
         
               (4)
            
            
               Projekter af fælles interesse, der er opført i del I i bilag I til forordning (EU) nr. 1316/2013, kan komme i betragtning til at modtage støtte i forbindelse med de flerårige arbejdsprogrammer, der er nævnt i samme forordnings artikel 17, stk. 3. Projekter, der ikke er opført i del I i bilag I til forordning (EU) nr. 1316/2013, men som er støtteberettigede i kraft af samme forordnings artikel 7, stk. 2, kan komme i betragtning til at modtage støtte i forbindelse med de årlige arbejdsprogrammer.
            
         
               (5)
            
            
               Da artikel 21, stk. 3, i forordning (EU) nr. 1316/2013 henviser til de transportspecifikke mål i forordningens artikel 4, stk. 2, bør der også henvises til disse mål i nærværende forordning.
            
         
               (6)
            
            
               Da der skal ydes EU-bidrag til de finansielle instrumenter som led i de årlige arbejdsprogrammer, bør nærværende forordning indeholde en tilsvarende finansieringsprioritet.
            
         
               (7)
            
            
               Programstøtteaktioner som omhandlet i artikel 5, stk. 2, litra b), i forordning (EU) nr. 1316/2013, der består af dækning af Kommissionens udgifter til teknisk og administrativ støtte i forbindelse med forvaltningen af Connecting Europe-faciliteten med et loft på 1 % af finansieringsrammen, er ikke omfattet af arbejdsprogrammerne. Imidlertid er de programstøtteaktioner, der bidrager til projekter af fælles interesse, jf. artikel 7, stk. 2, og som der henvises til i artikel 5, stk. 2, litra a), i forordning (EU) nr. 1316/2013, omfattet af arbejdsprogrammerne; derfor indeholder nærværende forordning en finansieringsprioritet for disse aktioner.
            
         
               (8)
            
            
               Samtlige de midler, der henvises til i artikel 5, stk. 1, litra a), i forordning (EU) nr. 1316/2013, herunder de midler, der overføres fra Samhørighedsfonden, vil blive omfattet af de samme arbejdsprogrammer. I henhold til forordningens artikel 11 skal der for de midler, der overføres fra Samhørighedsfonden, iværksættes særlige indkaldelser af forslag.
            
         
               (9)
            
            
               Denne forordning bør træde i kraft dagen efter offentliggørelsen i Den Europæiske Unions Tidende for at sikre en rettidig vedtagelse af de gennemførelsesretsakter, der er omhandlet i artikel 17, stk. 3, i forordning (EU) nr. 1316/2013 —
            
         VEDTAGET DENNE FORORDNING:
   Artikel 1
   Teksten i bilaget til nærværende forordning indsættes som bilag I, del VI, til forordning (EU) nr. 1316/2013.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. januar 2014.
      
         
            På Kommissionens vegne
         
         José Manuel BARROSO
         
         
            Formand
         
      
   
   
      (1)  EUT L 348 af 20.12.2013, s. 129.
   
      (2)  Europa-Parlamentets og Rådets forordning (EU) nr. 1315/2013 af 11. december 2013 om Unionens retningslinjer for udvikling af det transeuropæiske transportnet og om ophævelse af afgørelse nr. 661/2010/EU (EUT L 348 af 20.12.2013, s. 1).
   
      BILAG
      I bilag I til forordning (EU) nr. 1316/2013 tilføjes følgende del VI:
      
         »DEL VI
         
            FINANSIERINGSPRIORITETER FOR TRANSPORTSEKTOREN MED HENBLIK PÅ DE FLERÅRIGE OG ÅRLIGE ARBEJDSPROGRAMMER
         
         1.   Finansieringsprioriteter for de flerårige arbejdsprogrammer
         
         
                     1.1.
                  
                  
                     Finansieringsprioriteter for målet om at fjerne flaskehalse, forbedre jernbanernes interoperabilitet, slå bro over manglende forbindelser og navnlig forbedre grænseoverskridende strækninger:
                     
                                 i)
                              
                              
                                 Forhåndsudpegede projekter vedrørende i korridorerne i hovednettet (jernbaner, indre vandveje, veje, sø-, flod- og kanalhavne).
                              
                           
                                 ii)
                              
                              
                                 Forhåndsudpegede projekter vedrørende andre dele af hovednettet (jernbaner, indre vandveje, veje, sø-, flod- og kanalhavne).
                              
                           
                                 iii)
                              
                              
                                 Interoperabilitet i jernbanesystemet.
                              
                           
                                 iv)
                              
                              
                                 Udrulning af ERTMS.
                              
                           
               
                     1.2.
                  
                  
                     Finansieringsprioriteter for målet om at sikre bæredygtige og effektive transportsystemer på lang sigt med henblik på forberedelse til de forventede fremtidige transportstrømme samt mulighed for dekarbonisering af alle transportformer gennem overgang til innovative, energieffektive lavemissionstransportteknologier, samtidig med at sikkerheden optimeres:
                     
                                 i)
                              
                              
                                 Indførelse af ny teknologi og innovation i alle transportformer, med hovedvægt på dekarbonisering, sikkerhed og innovativ teknologi til fremme af nettets bæredygtighed, drift, styring, tilgængelighed, multimodalitet og effektivitet.
                              
                           
                                 ii)
                              
                              
                                 Sikker og sikkerhedsbeskyttet infrastruktur, herunder parkeringspladser langs vejene i hovednettet.
                              
                           
               
                     1.3.
                  
                  
                     Finansieringsprioriteter for målet om at optimere integration og sammenkobling af transportformer og fremme transporttjenesternes interoperabilitet, samtidig med at tilgængeligheden af transportinfrastrukturer sikres:
                     
                                 i)
                              
                              
                                 Det fælles europæiske luftrum — SESAR.
                              
                           
                                 ii)
                              
                              
                                 Flodinformationstjenester.
                              
                           
                                 iii)
                              
                              
                                 Intelligente transporttjenester i vejtrafikken.
                              
                           
                                 iv)
                              
                              
                                 Trafikovervågnings- og trafikinformationssystemer for skibsfarten.
                              
                           
                                 v)
                              
                              
                                 Motorveje til søs.
                              
                           
                                 vi)
                              
                              
                                 Aktioner til gennemførelse af transportinfrastruktur i knudepunkter i hovednettet, herunder byknudepunkter.
                              
                           
                                 vii)
                              
                              
                                 Forbindelser til og udvikling af platforme for multimodal logistik.
                              
                           
               
                     1.4.
                  
                  
                     Programstøtteaktioner
                  
               2.   Finansieringsprioriteter for de årlige arbejdsprogrammer
         
         
                     2.1.
                  
                  
                     Finansieringsprioriteter for målet om at fjerne flaskehalse, forbedre jernbanernes interoperabilitet, slå bro over manglende forbindelser og navnlig forbedre grænseoverskridende strækninger:
                     
                                 i)
                              
                              
                                 Projekter vedrørende jernbaner, indre vandveje og veje i hovednettet, herunder forbindelser til sø-, flod- og kanalhavne og lufthavne, samt udvikling af havneområder.
                              
                           
                                 ii)
                              
                              
                                 Projekter vedrørende det samlede net (jernbaner, indre vandveje, veje, sø-, flod- og kanalhavne).
                              
                           
                                 iii)
                              
                              
                                 Projekter vedrørende sammenkobling af det transeuropæiske transportnet med infrastrukturnet i nabolande, navnlig grænseoverskridende strækninger (jernbaner, indre vandveje, veje, sø-, flod- og kanalhavne).
                              
                           
               
                     2.2.
                  
                  
                     Finansieringsprioriteter for målet om at sikre bæredygtige og effektive transportsystemer på lang sigt med henblik på forberedelse til de forventede fremtidige transportstrømme samt mulighed for dekarbonisering af alle transportformer gennem overgang til innovative, energieffektive lavemissionstransportteknologier, samtidig med at sikkerheden optimeres:
                     
                                 i)
                              
                              
                                 Indførelse af ny teknologi og innovation ud over det, der er omfattet af det flerårige arbejdsprogram.
                              
                           
                                 ii)
                              
                              
                                 Godstransporttjenester.
                              
                           
                                 iii)
                              
                              
                                 Aktioner med henblik på at mindske støj fra godstransport, herunder ved modernisering af eksisterende rullende materiel.
                              
                           
               
                     2.3.
                  
                  
                     Finansieringsprioriteter for målet om at optimere integration og sammenkobling af transportformer og fremme transporttjenesternes interoperabilitet, samtidig med at tilgængeligheden af transportinfrastrukturer sikres:
                     
                                 i)
                              
                              
                                 Telematiksystemer ud over dem, der er omfattet af det flerårige arbejdsprogram.
                              
                           
                                 ii)
                              
                              
                                 Aktioner med henblik på at gøre transportinfrastrukturen lettere tilgængelig for handicappede.
                              
                           
                                 iii)
                              
                              
                                 Aktioner til gennemførelse af transportinfrastruktur i knudepunkter i hovednettet, herunder byknudepunkter.
                              
                           
                                 iv)
                              
                              
                                 Forbindelser til og udvikling af platforme for multimodal logistik.
                              
                           
               
                     2.4.
                  
                  
                     Anvendelse af finansielle instrumenter under Connecting Europe-faciliteten:
                     
                                 i)
                              
                              
                                 Bidrag til de finansielle instrumenter, der er omhandlet i artikel 14 og bilag I, del III, i forordningen om Connecting Europe-faciliteten.
                              
                           
                                 ii)
                              
                              
                                 Programstøtteaktioner i forbindelse med innovative finansielle instrumenter.«